
Text rozhodnutia
Súd: Krajský súd Bratislava Spisová značka: 7K/205/2001 Identifikačné číslo súdneho spisu: 1001896479 Dátum vydania rozhodnutia: 12. 09. 2018 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2018:1001896479.4 Uznesenie Krajský súd v Bratislave v konkurznej veci úpadcu: Online Investor Slovakia, o.c.p., a.s., Búdkova 22, 811 04 Bratislava, IČO: 35 791 349, s ustanoveným správcom konkurznej podstaty JUDr. Dagmar Kubovičovou, advokátkou, sídlom kancelárie Námestie Biely kríž 3, P.O.BOX 39, 831 02 Bratislava, o návrhu na zrušenie konkurzu, takto r o z h o d o l : I. Súd z r u š u j e konkurz vyhlásený na majetok úpadcu: Online Investor Slovakia, o.c.p., a.s., Búdkova 22, 811 04 Bratislava, IČO: 35 791 349, po splnení rozvrhového uznesenia. II. Súd z b a v u j e JUDr. Dagmar Kubovičovú, advokátku, funkcie správcu konkurznej podstaty. o d ô v o d n e n i e : 1. Uznesením Krajského súdu v Bratislave pod č. k. 7K/205/2001-30 zo dňa 27.11.2001 bol vyhlásený konkurz na majetok dlžníka Online Investor Slovakia, o.c.p., a.s., Búdkova 22, 811 04 Bratislava, IČO: 35 791 349. Súd zároveň v predmetnom uznesení ustanovil do funkcie správcu konkurznej podstaty JUDr. Dagmar Kubovičovú, sídlom kancelárie Námestie Biely kríž 3, P.O.BOX 39, 831 02 Bratislava 33. 2. Uznesením č. k. 7K/205/2001-199 zo dňa 31.12.2010, ktoré nadobudlo právoplatnosť dňa 08.03.2011, súd na návrh správcu konkurznej podstaty rozhodol o rozdelení finančných prostriedkov získaných speňažením celej zapísanej konkurznej podstaty. 3. Správca v podaní zo dňa 06.08.2018 uvádza, že následne, ako príjem do podstaty, obdržal sumu 920,12 Eur v zmysle rozvrhového uznesenia vydaného vo veci úpadcu Private Investors, a.s. v konkurze, Praha, Česká republika, predstavujúcu čiastočné uspokojenie svojho nároku uplatneného voči úpadcovi Private Investors, a.s. v konkurze, Praha, Česká republika. Ďalší príjem do podstaty predstavovala čiastka 98,34 Eur titulom úrokov z peňažných prostriedkov. Správca vo svojom podaní zo dňa 06.08.2018 zároveň uviedol, že čiastku 3.018,46 Eur (ktorá pozostáva z čiastky 2.000,- Eur - rezerva určená na predpokladané výdavky, uvedená v uznesení o rozvrhu, 920,12 Eur - príjem z konkurzu vo veci úpadcu Private Investors, a.s. v konkurze, Praha, Česká republika, 98,34 Eur - príjem z úrokov na účte) použil na úhradu nasledovných výdavkov: - odmena opatrovníka úpadcu v zmysle uznesenia č. k. 7K/205/2001-205 zo dňa 02.04.2013 vo výške 332,- Eur - poštovné poplatky 79,45 Eur - bankové poplatky 414,99 Eur - odmena správcu z dodatočných príjmov (10 % zo sumy 920,12 Eur) 92,01 Eur - náklady na vedenie účtovníctva za obdobie rokov 2010-2018 vo výške 2.100,- Eur. 4. Podaním zo dňa 06.08.2018, doručeným súdu dňa 06.08.2018, správca konkurznej podstaty okrem vyššie uvedeného predložil súdu správu, ktorá obsahuje informáciu o úplnom zrealizovaní uznesenia o rozvrhu č. k. 7K/205/2001-199 zo dňa 31.12.2010, ktoré nadobudlo právoplatnosť dňa 08.03.2011 a informáciu o zrušení konkurzného bankového účtu. Vzhľadom k uvedenému správca navrhol súdu zrušiť konkurz a zbaviť ho funkcie správcu konkurznej podstaty. 5. Súd v priebehu celého konania skúma, či sú splnené podmienky na to, aby sa mohlo v konaní pokračovať. Jednou z podmienok je, aby dlžník mal majetok postačujúci aspoň na úhradu trov konania (§ 5 zákona č. 328/1991 Zb. zákona o konkurze a vyrovnaní v znení neskorších predpisov - ďalej len „ZKV“). 6. Zo spisového materiálu súd zistil, že úpadca už nemá ďalší majetok, ktorý by bolo možné speňažiť v rámci ponukových kôl, a ktorý by postačoval na ďalšie krytie nákladov konania a uspokojiť nároky konkurzných veriteľov vo zvyšnej časti uznaných pohľadávok. 7. Z majetku úpadcu zapísaného do konkurznej podstaty bol opatrením súdu pod č. k. 7K/205/2001-181 zo dňa 22.03.2010 vylúčený majetok: - hmotný investičný majetok - telefónna ústredňa v hodnote 875,- Eur - nehmotný investičný majetok - software Manager v hodnote 4.979,- Eur - pohľadávky voči E. L., X. D. 1, Y., vo výške 69,84 Eur. 8. Súd považuje za potrebné uviesť, že výdavky, na ktoré mal správca určenú rezervu 2.000,- Eur v zmysle uznesenia o rozvrhu, boli ku dňu ukončenia konkurzného konania uhradené až v celkovej sume 3.018,46 Eur. Súd konštatuje, že napriek tomu, že rezerva na tieto ďalšie výdavky nebola vyčlenená, tieto výdavky vznikli vzhľadom k časovej dĺžke od vydania uznesenia o rozvrhu a získaniu ďalších príjmov do podstaty z iného konkurzného konania (vo veci úpadcu Private Investors, a.s. v konkurze, Praha, Česká republika) vo výške 920,12 Eur a z bankových úrokov vo výške 98,34 Eur a bolo potrebné vzniknuté výdavky uhradiť. Správca náklady podrobne vyšpecifikoval, odôvodnil a uhradil z rezervy a ďalších získaných príjmov do podstaty, a to mimo sumy určenej na uspokojenie veriteľov v uznesení o rozvrhu, a preto ich súd akceptoval v správcom uvedenom rozsahu (uznesenie NS SR 5Obo 87/2012 zo dňa 29.11.2012 o ďalších nákladoch po schválení konečnej správy). 9. V zmysle § 44 ods. 1 písm. b) zákona č. 328/91 Zb. ZKV v platnom znení, súd zruší konkurz, v ktorom nedošlo k potvrdeniu núteného vyrovnania, po splnení rozvrhového uznesenia a podľa ods. 4 citovaného ustanovenia súd zbaví správcu funkcie. 10. Vzhľadom na vyššie uvedené skutočnosti a vzhľadom na to, že správca konkurznej podstaty preukázal splnenie rozvrhového uznesenia, súd v zmysle týchto ustanovení zrušil konkurz a správcu konkurznej podstaty zbavil funkcie. Poučenie: Proti tomuto uzneseniu je možné podať odvolanie v lehote 30 dní od jeho zverejnenia v Obchodnom vestníku na Krajskom súde v Bratislave. Podľa § 363 Civilného sporového poriadku (ďalej len „CSP“) v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody § 365 CSP) a čoho sa odvolateľ domáha (odvolací návrh). Podľa § 364 CSP, rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. V zmysle ust. § 45 ods. 1 ZKV zrušením konkurzu zanikajú účinky vyhlásenia konkurzu uvedené v § 14 ZKV, platnosť a účinnosť úkonov vykonaných počas konkurzu tým nie je dotknutá. V zmysle ust. § 45 ods. 2 ZKV, na základe zoznamu prihlášok možno po právoplatnosti uznesenia o zrušení konkurzu viesť pre zistenú pohľadávku výkon rozhodnutia alebo exekúciu na majetok úpadcu.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1001896479.4 (dáta aktuálne k 13. 11. 2026). Záväzné je znenie zverejnené súdom.




